Servizis segrets
Lucio al faseve part dai servizis segrets e, scuelât a fâ simpri a la letare ce che il so capo i ordenave, une volte ricevût chel “e mi racomandi, no sta a dâ tal voli”, come cuvierture par discuvierzi il zîr di armis dentri da palestre plui nomenade da citât, al veve scuegnût jentrâ cuntun non fals tal zîr dai sportîfs professioniscj, dûrs e competitîfs, fâsint fente di sei un boxeur. Dopo mês e mês di alenaments e pachis e apostaments, al veve frontade la prime riprese da sô vite cuintri un tamocj di un cuintâl e trente par doi metris di altece clamât “Il zingar di Tarcint”.
Sunade la cjampane dal combatiment si jere visadis lis peraulis dal so capo, chel “mi racomandi, no sta a dâ tal voli”, provant duncje a pestâ chel biât zingar nome ai flancs e ae figure. E chel, il zingar, fuart dai siei trentedoi combatiments, ducj vinçûts par K.O., ae plui sporcje ae tierce riprese, no lis veve sparagnadis, slungjant i guantons come cidulis in flamis, tant che, par vie da velocitât dal colp, a Lucio i someave pardabon di viodi la lôr code di fûc rivâi intor, lassant tai siei voi dome slusignis dentri un cîl stelât.
Ae tierce riprese Lucio nol sarès mai rivât, siôr no, ma, colant par cjere instupidît dopo l’ultin un – doi regalâti dal zingar e batint la cope sul breâr, al veve clarementri sintût il “stec” tipic dal mani di un kalashnikov cuant che al stiche cuintri alc di dûr. La jentrade dai siei coleghis dai servizis segrets e jere stade un sucesson: tredis in scjaipule e un secul in dut di agns di preson pai cuintribandîrs, ma Lucio, di dut chest, nol varès mai savût nuie, strucjât sul ring come une scuete a pene fate e malementri sbrissade di man al casaro.
di Renzo Brollo
Conte n. 104
fur_Latn fur_Latn fur_Latn fur_Latn fur_Latn fur_Latn